**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL TURTO PERDAVIMO VALDYTI, NAUDOTI IR DISPONUOTI PATIKĖJIMO TEISE KLAIPĖDOS BIUDŽETINĖMS ĮSTAIGOMS“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant perduoti ilgalaikį ir trumpalaikį turtą Klaipėdos miesto savivaldybės biudžetinėms įstaigoms.

**2. Projekto rengimo priežastys ir kuo remiantis parengtas sprendimo projektas.**

Įgyvendinant 2014 - 2020 metų Europos Sąjungos fondų investicijų projektą „Mokyklų aprūpinimas gamtos ir technologijų mokslų priemonėmis“ (kodas Nr. 09.1.3-CPVA-V-704-02-0001) Klaipėdos miesto savivaldybės administracija ir Nacionalinė švietimo agentūra pasirašė jungtinės veikos sutartį, kurios pagrindu Klaipėdos miesto savivaldybės švietimo įstaigoms buvo pristatytas trumpalaikis turtas, skirtas ugdymo procesui gerinti. Minimas trumpalaikis turtas turi būti perduotas patikėjimo teise valdyti Klaipėdos miesto savivaldybės švietimo įstaigoms.

Klaipėdos miesto savivaldybės administracija įgyvendino projektą „Klaipėdos miesto savivaldybės viešosios bibliotekos pastato „Kauno atžalyno“ filialo, Klaipėdos m. sav., Kauno g. 49, rekonstravimo (modernizavimo) projektas“, kurio metu buvo rekonstruotas bibliotekos pastatas, nupirkta ilgalaikio ir trumpalaikio turto, kuris bus naudojamas Imanuelio Kanto viešosios bibliotekos „Kauno atžalyno“ filialo funkcijoms vykdyti. Sprendimo projekto 2 punktu yra perduodamas naujai įgytas turtas Klaipėdos miesto savivaldybės Imanuelio Kanto viešajai bibliotekai.

Klaipėdos miesto savivaldybės tarybos 2020 m. gruodžio 22-23 d. posėdžio metu priimtas sprendimas pertvarkyti Klaipėdos miesto savivaldybės biudžetinę įstaigą Klaipėdos futbolo sporto mokyklą į viešąją įstaigą Klaipėdos futbolo mokyklą. 2020-12-23 Klaipėdos miesto savivaldybės tarybos sprendimu Nr. T2-314 bus perduotas iki 2021 m. kovo 31 d. Klaipėdos miesto savivaldybei nuosavybės teise priklausantis ir biudžetinės įstaigos Klaipėdos futbolo sporto mokyklos patikėjimo teise valdomas ilgalaikis materialusis ir nematerialusis bei trumpalaikis turtas valdyti, naudoti ir disponuoti juo patikėjimo teise Klaipėdos miesto savivaldybės administracijai. Sprendimo projekto 3 punktu yra perduodama Klaipėdos miesto savivaldybės administracijai dalis negyv. patalpų, esančių Naikupės g. 25, Klaipėda, kurios buvo laikinai suteiktos naudotis Klaipėdos futbolo sporto mokyklai iki Paryžiaus Komunos g. 16A, Klaipėda, rekonstrukcijos darbų pabaigos. Sprendimo projekto 4 punktu yra perduodamas ilgalaikis turtas valdyti patikėjimo teise BĮ Sporto bazių valdymo centrui, kurio nebereikės VšĮ Klaipėdos futbolo mokyklos funkcijoms vykdyti.

**3. Kokių rezultatų laukiama.**

Perdavus turtą savivaldybės biudžetinėms įstaigoms užtikrinama tinkama įstaigų veikla ir funkcijų vykdymas.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Šio sprendimo įgyvendinimui papildomos lėšos nereikalingos.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – užtikrinama tinkama savivaldybės biudžetinių įstaigų veikla ir savivaldybės turto valdymas ir naudojimas.

Teikiame svarstyti šį sprendimo projektą.

PRIDEDAMA:

1. 2021-03-05 BĮ Sporto bazių valdymo centro raštas Nr. 9E, 1 lapas;
2. 2021-01-06 posėdžio protokolas Nr. TAS-4, 2 lapai.
3. 2020-03-13 perdavimo-priėmimo aktas Nr. NŠA-SAV-II-2019-020, 1 lapas;
4. 2020-02-28 perdavimo-priėmimo aktas Nr. BA20, 2 lapai;
5. 2020-03-09 perdavimo-priėmimo aktas Nr. BA20/20, 2 lapai;
6. 2021-03-10 Klaipėdos miesto savivaldybės Imanuelio Kanto viešosios bibliotekos raštas Nr. 15, 1 lapas.

Skyriaus vedėjas Edvardas Simokaitis